als_Latn dik_Latn sag_Latn
Marrëveshja për fqinjësi të mirë ndërmjet Maqedonisë dhe Bullgarisë e cila po përgatitet me vite, përfundimisht do të nënshkruhet në ditën e Ilindenit, pasi përfaqësues nga të dyja vendet bashkërisht do ta shënojnë festën të cilën edhe Shkupi edhe Sofja e konsiderojnë si pjesë të historisë kombëtare. Kryeministrat Zoran Zaev dhe Bojko Borisov, pas takimit të sotëm në kryeqytetin bullgar u dakorduan që historinë t’ua lënë historianëve, ndërsa Bullgaria të ofrojë mbështetje politike për integrimin e Maqedonisë në BE dhe në NATO. Sipas Zaevit, këto hapa do t’i ndihmojnë Maqedonisë për ta realizuar ëndrrën e integrimit euro-atlantik.
“Morëm përsipër detyrimin që festën e Kryengritjes së Ilindenit ta shënojmë bashkërisht si dhe ta nënshkruajmë marrëveshjen për fqinjësi të mirë. Me ftesën tonë, kryeministri Borisov do ta vizitojë Maqedoninë dhe bashkërisht për të dytën herë do të përkulemi para përmendores së historisë sonë të përbashkët”, u shpreh Zoran Zaev, Kryeministër i Republikës së Maqedonisë.
Kryeministri bullgar deklaroi se, pas stabilizimit të Maqedonisë në planin e brendshëm, tani ajo ka shans historik t’u mundësojë qytetarëve të saj të ndjehen më mirë. Borisov shtoi se Maqedonia tek Bullgaria mund të shikojë në mbështetësen e saj.
“Ne jemi për një Maqedoni të vetme, për anëtarësimin e saj në NATO dhe më pas edhe në Bashkimin Evropian. Boris Trajkovski dhe Zhelju Zhelev janë personalitete që kanë bërë shumë për vendet tona. Bullgaria e para e njohu Maqedoninë. Mendoj se do të jetë nder edhe për dy kryeministrat të emërojnë nga një rrugë në nderim të Trajkovskit dhe Zhelevit”, tha Bojko Borisov, Kryeministër i Bullgarisë.
Një iniciativë për festimin e përbashkët të festës së Ilindenit pati edhe në kohën kur kryeministër i Maqedonisë ishte Vllado Buçkovski, por atëherë një gjë e tillë hasi në kritika për ç’arsye edhe nuk ndodhi. Marrëveshja për fqinjësi të mirë ndërmjet të dyja vendeve bazohet në Deklaratën për miqësi të nënshkruar ndërmjet dy vendeve që prej vitit 1999, kur kryeministra ishin Lubço Goergievski dhe Ivan Kostov. Megjithatë pengesë ishte formulimi për gjuhën maqedonase dhe qëndrimi i Shkupit për pakicën maqedonase në Bullgari. Gjuha maqedonase është definuar si kategori kushtetuese, ndërsa marrëveshjet bilaterale priten të nënshkruhen në të dyja gjuhët. Sot, Zaev dhe Borisov së bashku vendosën lule para përmendores së Car Samoilit në qendër të Sofjes.
Përgatiti: Antonio Krstevski
als_Latn als_Latn als_Latn als_Latn als_Latn als_Latn